# ntwkampara

ivanova_ts

Материал представлен из коллекции электронной библиотеки «Писатели Чувашии – детям» – pchd21.ru

Электронная библиотека создана Чувашской республиканской детско-юношеской библиотекой – rdub21.ru – на средства гранта Президента Российской Федерации для поддержки творческих проектов общенационального значения в области культуры и искусства

Автор: Никифор Тарасович Васянка

Книга: Йӑлӑмра = В заволжском лесу

Стихотворение: Кӑмпара

– Ӑшӑ çӑмӑр шӑварать,

Ҫут хӗвелӗ ачашлать, –

Тапса тухрӗç нӳр çӗре

Шур кӑмпасем йӗркерен.

Каятпӑр пуль, ачасем,

Отрячӗпех кӑмпана.

Тантӑшӗсем, тусӑмсем,

Атьӑр пурте вӑрмана!..

***

– Эпир хатӗр яланах!» –

Тухрӗç кӑмӑллӑн çула.

Юрласах-çке пӗр кӑна

Вӗсем утрӗç малалла.

Тытнӑ кунтӑк е пӗрне,

Сумкӑ – çурӑм хыçӗнче.

– Ан çухатӑр пӗр-пӗрне, –

Тет вожатӑй çул çинче.

***

Калӑр, калӑр, курнисем,

Малтан пӗлме кайнисем:

Татма пур-и кӑрӑçсем,

Пур-и шурӑ кӑмпасем?

– Пулнӑ, курнӑ, ак камсем…

Питӗ йышлӑ кӑмпасем.

Яка кӑмпа, шур кӑмпа…

Суйла-суйла тат кӑна!

– Шӑтса тухнӑ хыр кӑмпи,

Хура кӑрӑç, ут тути.

Шӑкӑриех уплюнкка

Тункатасем тавралла.

– Тӗмсем тавра пӑхкалӑр,

Татӑр, татӑр, ачасем.

Анчах ытла ан васкӑр:

Темли те пур кӑмпасем.

– Шурӑ кӑмпа – кур, лӑках.

Типӗтсессӗн вӑл паха,

Яшкара та техӗмлӗ,

Ӑшаласан, пит сиплӗ.

– Пухсан пухас ыр кӑмпа,

Ҫиес ырӑ кӑмӑлпа.

Шур кӑмпине ӑшалас,

Шур кӑрӑçне тӑварлас.

– Хыр кӑрӑçӗ – рыжик та

Тӑварлама пит чипер.

Татсан пӑчӑр сӗт тухать,

Кӑвакарать, муртӑхать. –

– Капӑш кӑмпа – кӳпчеме,

Масла тесен кам пӗлмест? –

Ятнех яшка пӗçерме,

Хӗлле вали типӗтнӗ.

Кӑтра кӑмпа – сморчок пур,

Пурçӑн енчӗк евӗрлӗ.

Салма ярса пӗçернӗ

Сӗт яшкинче çисе кур.

– Шӗшкӗ кӑмпи чиперкке,

Варинкке пек шӗвӗркке.

Мур уплюнкки ан тейӗр,

Уйрӑмлӑхне пӗлмесӗр.

– Сарӑ кӑмпа – лисичкӑ,

Кӑмпӑрт-кӑпӑрт хыт кӑмпа.

Час хуртланмасть, хуралмасть,

Ӑшалама пит паха.

– Сар кӑмпа тапса тухать –

Им-çам купи, хӑй хаяр,

Шупкарахскер, асӑрха:

Вӑл çимелли йышши мар.

– Ан лектӗрех кунтӑка

Хӗрлӗ туна – мур кӑмпи.

Ҫӗлен кӑмпи – йӑпӑлка –

Ҫӗленсенех юлтӑр-и!

– Шӑна кӑмпи шӗлепки

Ҫап-çаврака, чӑп-чӑпӑр.

Кӑмпи хӳхӗм те катмар.

Вӑл илӗртет ытарми.

– Анчах ӑна кӑмпаçӑн

Татма-çиме кирлӗ мар.

– Шӑна кӑмпи курсассӑн,

Пӑрӑнса унран утар.

Ӑна çисен чирлетӗр,

Ураранах ӳкетӗр.

– Тислӗк кӑмпи çинçешке,

Наркӑмӑшлӑ хӑй иккен.

Лӗклентерет, хӑстарать,

Вӗлерме те пултарать.

Каска кӑмпи тенине

Авӑ тума татаççӗ,

Хурӑн çине ӳснинчен

Халь эмел те тӑваççӗ.

– Вӑрманта та улӑхра,

Ҫерем çинче, картара

Тата тӗрлӗ кӑмпа пур.

Кашнин ятне çырса хур.

Ӑвӑс кӑмпи, мӑк кӑмпи,

Чие кӑмпи, шампиньон,

Труфель те упа кӑмпи…

Эс пурне те чухлӑн-и?

– Така кӑмпи пит шултра, –

Ҫур пӑт ытла пӗр кӑмпах.

Вӑл тпысӑк та пит таса,

Тупӑнать çеç пит сайра.

Сӗлӗ кӑмпи – вӑрӑм май,

Шелепкесӗр вӗт туна.

Ҫинçешке те вӗтӗ май

Калча пек те туйӑнать.

Ӑна сӗтпе пӗçерен,

Ытараймӑн астивсен.

Турамасӑр-мӗнсӗрех

Вӗт салма пек вӑл пиçет.

***

– Тӗрлӗ кӑмпа куртӑмӑр,

Суйла-суйла пухрӑмӑр

Ӗнте киле çитмелле,

Тутлӑ кӑмпа çимелле.

Килелле çул тытар-и,

Атьӑр, каяр, ачасем,

Пире ӗнтӗ кӗтеççӗ,

Кӑмпа çиме килтисем.

– Кӑмпи пайтах пухмалли,

– Анчах пӗрне тӑп тулли!..

– Атьӑр, тухар вӑрмантан,

Ваня, йыхӑр трубапа!

– Шел, юлать-çке ыр кӑмпа…

– Эх, аван-çке вӑрманта!

– Татах килесчӗ кунта…

– Килетпӗрех, тупата.

Тру-ту-ту! Тра-та-та!..

Янрать сасӑ вӑрманта.

Все тексты взяты из открытых источников и выложены на сайте для не коммерческого использования.

Все права на тексты принадлежат только их правообладателям.

–